กิมเอ็งหวังแชมป์ทุกด้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ส่งผลิตภัณฑ์ครบวงจรบทวิจัยดี เพิ่มมาร์เก็ตติงบุกตลาดในนอก
โพสต์ทูเดย์ — กิมเอ็งประกาศครองตำแหน่งแชมป์ บริการสินค้าครบวงจร เจาะลูกค้าหลากหลาย ขยายตลาดในประเทศและจีน ใช้งานวิจัยเด่นชูโรง
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ กิมเอ็ง (ประเทศไทย) หรือ KEST ซึ่งเป็นแชมป์โบรกเกอร์หุ้นและอนุพันธ์ เปิดเผยว่า บริษัทจะไม่เพียงแต่รักษาอันดับ 1 ในธุรกิจนายหน้าค้าหุ้นเท่านั้น แต่จะนำเสนอผลิตภัณฑ์ใหม่ๆ ทั้งใบสำคัญแสดงสิทธิตราสารอนุพันธ์ (DW) และเตรียมจะจัดตั้งบริษัทหลักทรัพย์จัดการกองทุน (บลจ.)
ปัจจุบันบริษัทมีลูกค้ารายย่อยประมาณ 85% สถาบันในประเทศ 25% และสถาบันต่างประเทศ 1012% หรือคิดเป็นส่วนแบ่งตลาด 3% ซึ่งสะท้อนว่าการให้บริการเป็นที่ยอมรับและได้รับความไว้วางใจจากนักลงทุนต่างประเทศ
“ปีนี้ธุรกิจหลักทรัพย์ถือเป็นปีที่ท้าทายและแข่งขันมากขึ้นหลังเปลี่ยนกติกาค่าคอมมิชชันแบบขั้นบันได” นายมนตรี กล่าว
นางบุญพร บริบูรณ์ส่งศิลป์ ประธานเจ้าหน้าที่บริหาร สายงานธุรกิจหลักทรัพย์รายย่อย KEST กล่าวเสริมว่า ปีนี้ยังคงตั้งเป้าหมายจะรักษาแชมป์ธุรกิจนายหน้าซื้อขายหลักทรัพย์ต่อเนื่องเป็นปีที่ 9 โดยใช้กลยุทธ์เพิ่มความเข้มข้นในการให้บริการลูกค้าทุกกลุ่มและทุกผลิตภัณฑ์ ทั้งตลาดอนุพันธ์ กองทุนส่วนบุคคล รวมถึง DW และธุรกิจยืมและให้ยืมหลักทรัพย์ (เอสบีแอล) เพื่อสร้างความมั่งคั่งให้แก่ลูกค้าอย่างยั่งยืนและมั่นคง ด้วยบทวิจัยที่มีคุณภาพและทันสถานการณ์ของบริษัท
ในปีที่ผ่านมาบริษัทปล่อยสินเชื่อเพื่อซื้อหลักทรัพย์ (มาร์จิน) 1,600 ล้านบาท ขณะนี้เพิ่มเป็น 2,200 ล้านบาท และปีนี้มีโอกาสขึ้นไปถึง 2,600 ล้านบาทได้ และธุรกิจเอสบีแอล คาดมูลค่าธุรกรรมจะขยายตัว 20% จากปีก่อนมีมูลค่า 3 หมื่นล้านบาท 
ปีนี้บริษัทยังตั้งเป้าหมายเพิ่มจำนวนลูกค้าประมาณ 25% การเปิดบัญชีใหม่เฉลี่ย 1,8002,000 บัญชีต่อเดือน จากปีที่ผ่านมาเฉลี่ย 1,500 บัญชีต่อเดือน หรือทั้งปี 1.7 หมื่นบัญชี ปัจจุบันนี้บริษัทมีฐานลูกค้า 8 หมื่นบัญชี มีการซื้อขายสม่ำเสมอ 50%
นอกจากนี้ เตรียมจะเจาะไปยังฐานลูกค้ากลุ่มใหม่ๆ และหลากหลายมากขึ้น เช่น สถาบันการศึกษา กลุ่มภาคธุรกิจ รวมถึงการเจาะตลาด ต่างประเทศ เช่น จีน และมีแผนจะเปิดสาขาเพิ่มอีก 12 แห่ง จาก 41 แห่งในปัจจุบัน และเพิ่มเจ้าหน้าที่การตลาด (มาร์เก็ตติง) อีก 10% จาก 650 คนในปัจจุบัน
“ภายใน 23 ปีนี้เราจะเน้นการสร้างแบรนด์ให้ผู้ลงทุนนึกถึงกิมเอ็งเป็นอันดับแรก ทั้งในฐานะผู้ประกอบการมืออาชีพ เป็นผู้นำด้านโปรดักต์และเทคโนโลยี ด้วยบทวิจัยคุณภาพ” นางบุญพร กล่าว
นายโฆษิต บุญเรืองขาว รองกรรมการผู้จัดการ สายงานธุรกิจหลักทรัพย์รายย่อย บล.กิมเอ็ง (ประเทศไทย) กล่าวว่า ในปีนี้บริษัทจะใช้งบลงทุนในการพัฒนาระบบซอฟต์แวร์และฮาร์ดแวร์ประมาณ 10 ล้านบาท เพื่อเพิ่มส่วนแบ่งตลาดอินเทอร์เน็ต 15%